சொல் - ஏனைய கவிதைகள்

தேவர் வருகவென்று சொல்வதோ? - ஒரு 
 செம்மைத் தமிழ்மொழியை நாட்டினால் 
 ஆவலறிந்து வருவீர்கொலோ? - உம்மை 
 யன்றி யொருபுகலு மில்லையே 
 "ஓம்" என்றுரைத்து விடிற்போதுமோ? - அதில் 
 உண்மைப் பொரு ளறிய லாகுமோ? 
 தீமையனைத்து மிறந்தேகுமோ? - என்றன் 
 சித்தந் தெளிவு நிலை கூடுமோ? 
 "உண்மை யொளிர்க" வென்று பாடவோ? - அதில் 
 உங்களருள் பொருந்தக் கூடுமோ? 
 வண்மை யுடையதொரு சொல்லினால் - உங்கள் 
 வாழ்வு பெற விரும்பி நிற்கிறோம். 
 "தீயை யகத்தினிடை மூட்டுவோம்" - என்று 
 செப்பு மொழிவலிய தாகுமோ? 
 ஈயைக் கருடநிலை யேற்றுவீர் - எம்மை 
 என்றுந் துயர மின்றி வாழ்த்துவீர். 
 வான மழை பொழிதல் போலவே - நித்தம் 
 வந்து பொழியு மின்பங் கூட்டுவீர் 
 கானை யழித்து மனை கட்டுவீர் - துன்பக் 
 கட்டுச் சிதறிவிழ வெட்டுவீர். 
 விரியு மறிவு நிலை காட்டுவீர் - அங்கு 
 வீழுஞ் சிறுமைகளை யோட்டுவீர் 
 தெரியு மொளிவிழியை நாட்டுவீர் - நல்ல 
 தீரப் பெருந் தொழிலிற் பூட்டுவீர். 
 மின்ன லனைய திற லோங்குமே - உயிர் 
 வெள்ளங் கரையடங்கிப் பாயுமே 
 தின்னும் பொரு ளமுத மாகுமே - இங்கு 
 செய்கை யதனில் வெற்றி யேறுமே. 
 தெய்வக் கனல் விளைத்து காக்குமே - நம்மைச் 
 சேரு மிரு ளழியத் தாக்குமே. 
 கை வைத்தது பசும்பொன் னாகுமே - பின்பு 
 காலன் பய மொழிந்து போகுமே. 
 "வலிமை, வலிமை" யென்று பாடுவோம் - என்றும் 
 வாழுஞ் சுடர்க் குலத்தை நாடுவோம் 
 கலியைப் பிளந்திடக் கை யோங்கினோம் - நெஞ்சிற் 
 கவலை யிருள னைத்து நீங்கினோம். 
 "அமிழ்தம் அமிழ்தம்" என்று கூவுவோம் - நித்தம் 
 அனலைப் பணிந்துமலர் தூவுவோம் 
 தமிழிற் பழமறையைப் பாடுவோம் - என்றுந் 
 தலைமை பெருமைபுகழ் கூடுவோம். 
 தேவர் வருகவென்று சொல்வதோ? - ஒரு 
 செம்மைத் தமிழ்மொழியை நாட்டினால் 
 ஆவலறிந்து வருவீர்கொலோ? - உம்மை 
 யன்றி யொருபுகலு மில்லையே 
 "ஓம்" என்றுரைத்து விடிற்போதுமோ? - அதில் 
 உண்மைப் பொரு ளறிய லாகுமோ? 
 தீமையனைத்து மிறந்தேகுமோ? - என்றன் 
 சித்தந் தெளிவு நிலை கூடுமோ? 
 "உண்மை யொளிர்க" வென்று பாடவோ? - அதில் 
 உங்களருள் பொருந்தக் கூடுமோ? 
 வண்மை யுடையதொரு சொல்லினால் - உங்கள் 
 வாழ்வு பெற விரும்பி நிற்கிறோம். 
 "தீயை யகத்தினிடை மூட்டுவோம்" - என்று 
 செப்பு மொழிவலிய தாகுமோ? 
 ஈயைக் கருடநிலை யேற்றுவீர் - எம்மை 
 என்றுந் துயர மின்றி வாழ்த்துவீர். 
 வான மழை பொழிதல் போலவே - நித்தம் 
 வந்து பொழியு மின்பங் கூட்டுவீர் 
 கானை யழித்து மனை கட்டுவீர் - துன்பக் 
 கட்டுச் சிதறிவிழ வெட்டுவீர். 
 விரியு மறிவு நிலை காட்டுவீர் - அங்கு 
 வீழுஞ் சிறுமைகளை யோட்டுவீர் 
 தெரியு மொளிவிழியை நாட்டுவீர் - நல்ல 
 தீரப் பெருந் தொழிலிற் பூட்டுவீர். 
 மின்ன லனைய திற லோங்குமே - உயிர் 
 வெள்ளங் கரையடங்கிப் பாயுமே 
 தின்னும் பொரு ளமுத மாகுமே - இங்கு 
 செய்கை யதனில் வெற்றி யேறுமே. 
 தெய்வக் கனல் விளைத்து காக்குமே - நம்மைச் 
 சேரு மிரு ளழியத் தாக்குமே. 
 கை வைத்தது பசும்பொன் னாகுமே - பின்பு 
 காலன் பய மொழிந்து போகுமே. 
 "வலிமை, வலிமை" யென்று பாடுவோம் - என்றும் 
 வாழுஞ் சுடர்க் குலத்தை நாடுவோம் 
 கலியைப் பிளந்திடக் கை யோங்கினோம் - நெஞ்சிற் 
 கவலை யிருள னைத்து நீங்கினோம். 
 "அமிழ்தம் அமிழ்தம்" என்று கூவுவோம் - நித்தம் 
 அனலைப் பணிந்துமலர் தூவுவோம் 
 தமிழிற் பழமறையைப் பாடுவோம் - என்றுந் 
 தலைமை பெருமைபுகழ் கூடுவோம்.